Мећава на дан 26. априла 1912. г. (Јесењин)
Шта, мећаво, теби треба?
Под прозором урлаш дуго,
Срце болесно ми зледиш,
У грудима будиш тугу.

Брже, одлази од мене,
Твој ми урлик мир не даје.
Зар не чујеш како плачем,
Пред богом се, грешан, кајем.

Пусти ме да целом душом
С молитвом се топлом слијем.
Истрошени дух и тело
Брзо земља ће да скрије.

На мом гробу тада певај,
А данас твој глас не волим,
Или се за душу грешну
Свевишњему са мном моли.

прев. Радивоје Константиновић
Сергеј Јесењин